# Die Schedelsche Weltchronik (deutsch):245

| 244 <<<Vorheriges Blatt | Die Schedelsche Weltchronik Blatt CCXLV | Nächstes Blatt>>> 246 |
| unkorrigiert | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. |

## CCXLIV verso:

ALbrecht vorgenanter hertzog zu o$^e$sterreich gepote vor vnd ee er zu ro$^e$mischem ko$^e$nig erwelt wardt alle iuden in seinem gepiete zeerschlagen die sich zu Cristo dem waren einigen got nit bekeren wolten. Nw ließen sich vil iuden auß forcht tawffen. Derselben iuden einen name hertzog Friderich von o$^e$sterreich ee er zu ro$^e$mischen ko$^e$nig erwelet wardt in sein schlafkamer auff. vnd het ine als seinen zeitgenossen gar lieb. Nach ettlichen iarñ fiel er in rew vnd sprach er het ime fu$^e$rgesetzt widerumb in den iudischen glawben zetretten. vnd wiewol Friderich ime riete den weg des lebens nicht zeuerlassen so mocht er doch den iuden nit widerwenden. do beru$^e$effer er die lerer der heilligen schrift auß der hohen schu$^o$l zu Wienne disen iunngen iuden zeunderrichten. aber der iud wolt weder durch bete. zeher. verhayssung noch bedroung von seinem fu$^e$rnemen absteen. Als nw zu letst nichtz helfen wolt do ließ Friderich den selben iuden fu$^e$r gericht fu$^e$eren. vnd als aber der iud vngepunden (als er begeret) zu dem tod gefu$^e$ert vnnd des prinnenden fewrs ansyhtig wardt do fiennge er ein hebreysch gesanng an vnnd sprunge vnerschrocken mytten in die flammen.
EJnßmals saße ko$^e$nig Albrecht des Laßlaws vater zu Wienne an einer predig eins mu$^e$nchs prediger ordens vnd entschliefe do schrye der prediger mit ho$^e$hrer stymm vnd sprach. Ich frag euch die ir alda steet ob auch die fu$^e$rsten behalten mu$^o$gen werden. vnd als aber der prediger die sach zweifellich vnd ku$^e$merlich gemacht vnd der ko$^e$nig auff gewacht vnd die ding gar wol gemerckt het do sprach er. Wenn die fu$^e$rsten getawft in der wygen sterben so ist an irem hail nicht zeuerzweifeln.
PEtrus paulus vergerius ein naturlicher maister. zierredner vnd rechtgelerter vnd lateinischer vnd kriechischer zungen hoherfarn ein iunger Crisolore von Constantinopel. vnnd des carrariensischen geschlechts weylund geheymer diener ist diser zeit yetzgemelter seiner kunst vnd schicklichkeit halben in großer achtperkeit gewesen vnd hat vil lo$^e$blicher preyßwirdiger schrift gemacht.
MApheus vegius nicht ein vnachtperer zierredner vnd poet vnd Martini des babsts hofgesind hat diser zeit zu Rom wesende vil vnd mancherlay gedichts den gelerten bekannt begriffen.
FRanciscus barbarus von Venedig auch ein iunger Crisolore in den kriechischen bu$^o$chstaben ein man vbertreffenlicher synnschicklichkeit vnnd klu$^o$gheit ist diser zeit von seiner schriftlichen kunst. welredperkeit vnd werltgescheydigkeit wegen in hohem weerde geachtet gewest vnd hat ein scho$^e$ns bu$^o$ch von hawßfrewlichen sachen vnd vil zierlicher epistel vnd sendbrieff gemacht.
Leonhardus iustinianus deßgleichen ein wolgelert vnd beru$^e$mbt man hat diser zeit gelebet.
CArolus aretinus ein poet kriechischer vnd lateinischer zung durchfarñ vnd wolredper treffenlicher tichter ist diser zeit von seiner schicklichkeit vnd woltu$^e$glichkeit wegen von den von Florentz in ir cantzley aufgenomen vnd mit sold versehen vnd gefreyet worden.
CAietanus von Vicentz ein thumherr zu Padua ein furnemer lerer der heilligen schrift vnd naturlicher mayster hat diser zeit in der hohen schu$^o$l zu Padua mit lesen vnd disputiren den vorgang behabt vnd gar treffenlich vnd außpu$^e$ndig vber ettliche bu$^e$echer des naturlichen maisters Arestotilis geschriben. vnnd anders gesammelt.
COncili zu Florentz wardt nach der gepurt Cristi M.cccc.xxxix. iar von babst Eugenio wider dz concili zu Basel gehalten. dann nach absterben kaiser Sigmunds von dem das concili zu Basel auffunng name als hertzog Albrecht von o$^e$sterreich zu ro$^e$mischen ko$^e$nig erkorn wardt do fienng der cardinal des heilligen creu$^e$tzs von babsts Eugenij wegen das Ferrariensisch concili an. Daselbsthin ko$^e$me auch Eugenius. dann er verstunnde das der kriechisch kaiser auch daselbsthin komen wu$^e$rd. vnd der wardt von Eugenio zu Ferraria nicht anders empfangen dann wie man die ro$^e$mischen kaiser pfligt zeempfahen. Aber es begunde zesterben zu Ferraria darumb wardt das concili von dannen gein Florentz gewendt. alda warden nach mancherlay vnd gnu$^o$gsamer verho$^e$rung der kriechischen vnd lateinischen gegeneinander die kriechen mit vernu$^e$ftigen vrsachen vberwunden zebekennen. das der heillig gaist vomb vater vnd vomb sun außgeet. vnd das der fronleichnam Cristi in eim vngesewrten waytzin prot gesegnet wu$^e$rde. vnd das sie auch ein fegfewr glawbten. vnd auch veriahen das der ro$^e$misch bischoff der war statthalter Cristi vnd rechter nachkomen Petri die ersten stat in der werlt hielt. dem die orientisch vnd occidentisch kirch billich gehorsamm wer. vnd wiewol die kriechen mit freu$^e$den abschieden vnd haym zohen so fiel doch vnlang darnach die kriechisch nation wider in ir alte sytten vnnd gewonheit.

## CCXLV recto:

PHilippus hertzog zu Mayland hielt nach erobrung der statt Genua ein groß heer beyeinaner. darumb komen die Florentiner wider ine zu krieg. der weeret bis in seinen tod .xxv. iar. Wiewol yezuzeiten dazwischen ein frid. aber vol vntrew vnd hinderlistig gestellt wardt.
FRanckreich ist dauor lang in plu$^e$ung aber zu disen zeiten in trawrigkeit vnd vnmu$^e$t gewesen. vnnd durch ko$^e$nig Heinrichen von engelland vber die maß verheeret vnd verwu$^e$est worden. der doch auc nach vil beschedigung so er den andern mit krieg zugegefu$^e$egt hat nit mit klainer beschwerde der seinen sein leben vnseligclich geendet hat.
JOhannes hertzog zu Burgundi hat dasselb ko$^e$nigreich auch angegriffen. der wardt ku$^e$rtzlich darnach erschlagen. das was ein vrsach vil bo$^e$ser ding. Der cardinal des heilligen creu$^e$tzs machet zu letst frid. den namen die burgundier an. aber die engellender wolten nicht verwilligen. Aber als hertzog Johanns nach auffgenomnem frid das heilligst sacrament mitsambt dem ko$^e$nig zu Franckreich genossen het. do wardt er in angesyht des ko$^e$nigs zu franckreich frefellich erschlagen. auß dem volget demselben ko$^e$nigreich vil vbels.
ZWay liebhabende waren diser zeit in welschem land. ein ritter Euriolus genant kaiser Sigmunds sundrer gehaymer diener vnd Lucrecia in der statt Senis Sie waren bede hu$^e$bsch. bede wolgestalt. aber Lucrecia in wunderperlicher scho$^e$ne fu$^e$rtreffend. Dise zway warden in plinder liebe allain von gesyht geineinander entzu$^e$ndet. Zu letst komen sie zu begertem ende. vnd so$^e$lchs geschahe zu kaiser Sigmunds zeitten als der ettwielang zu Senis was. Als aber der kaiser fu$^e$rter ziehen wolt do mu$^o$ßten sich dise zway schayden. Auß dem kome ir yedes zu solcher trawrigkeit. dz Lucrecia nach vil zehern in ein kranckeit fiel vnd irer mu$^o$ter vnder den armen starb. vnd als Euriolo der todt seiner liebhaberin verku$^e$ndet wardt do ward er also vnmu$^o$tig vnd betru$^e$ebt das er keinen trost empfieng so lang bis ime der kaiser ein keu$^e$sche iunckfrawen hertzoglichs plu$^o$ts zu der ee vermehlet.
IN disen tagen hat Ludwig der Viennisch delphin vnd des ko$^e$nigs zu franckreich erstgeporner sun mit eim grossen heer die geschwelle oder gegent des ro$^e$mischen reichs vberzogen vnd die stat Mompelgart belegert die dann die grafen von Wirttenberg vom ro$^e$mischen reich zu lehen haben. Als nw der Delphin ettwielang also in der belegerung geharret het do machet er mit den in der statt ein gedinng das sie ime die statt ein nemliche zeit eingeben solten so wo$^e$lt er inen die nach verscheynung derselben zeit freylich widereinantwurten. wo sie aber das nit tetten so het er ime fu$^e$rgenomen die statt mit gewalt zebestreyten. damit er doch ein statt her darinn er wonet. dann es wer ye nit zymmlich das eins ko$^e$nigs sun auff dem feld on ein obdach sein solte. Als nw der Delphin Mompelgart erobert het do verku$^e$ndet vnd ero$^e$ffnet er die vrsach seiner zukunft. aber nit bey allermenigclichen in einerlay gestalt. Sunder yetzo saget er das er dem adel der in Teu$^e$tschen landen durch die grafen verdruckt zu hilff komen wer. Denn sprach er wer durch den ro$^e$mischen ko$^e$nig wider die Schweitzer gefordert. So hielte er ettlichen fu$^e$r wie er das. das zu dem haws Franckreich geho$^e$rte vnd bis an den Rhein raichte wider an dz selb haws bringen wolt. Zu zeiten ließ er sich mercken als ob er von hertzog Sigmunds wegen alda wer darumb wo$^e$lt er die statt Straßburg belegern. Also vnderstund er sich solch geschray allenthalben lawtprecht zemachen. nit dz es also war wer. sunder er maynet dardurch gunst vnd naygung bey vil lewten zeerlangen. Nw hetten die Schweytzer bey Basel ein castel belegert do wolten des Delphins volck Armeniaci oder armegecken genant demselben castel zu rettung komen. als die Schweitzer das vernomen do zohen sie den armegecken entgegen vnd schlu$^o$gen sie zu ru$^o$gk. also wichen die armen gecken von fu$^o$ß zu fu$^o$ß hinder sich vnd sammleten sich mit gro$^e$sserm heer vnd vberfieln kawm vier roßlawff von Basel bey sant Jacobs spital die Schweitzer. do geschahe ein grawsamer vnd erbermdlicher streyt vnnd bliben vil menschen beder seyten tod. vnd der streyt weeret vom anfang des tags bis zum ende. Zum letsten warden die Schweitzer nit vberwunden sunder vberwindende also vermu$^e$edet das die armegecken einen zeherlichen cleglichen obsyg vnd das feld behielten. doch nit auß krafft sunder auß menig obligende. Ettlich sagen das der armegecken mer denn der Schweytzer eernidergelegt seyen worden. Dieweil dise ding also gehandelt warden do schicket der ro$^e$misch ko$^e$nig sein botschaft. nemlich den bischoff von Augspurg. vnd doctor Johanßen von Aych vnd ettliche rittere zu dem Delphin zefragen. warumb er in das reich mit heereßkraft gezogen wer. Dazwischen warden von des concili wegen zwen cardinel vnd vil doctores mitsambt den burgern zu Basel zu demselben Delphin geschickt ine zebitten das consili vnnd die statt nicht zebeschedigen. Do sendet der delphin sein botschaft mit inen gein Basel. Daselbsthin komen auch des babsts Felicis legaten. vnd des hertzogen zu Sophoy vnd des gantzen Schweitzerischen punds zusamen. vnd hetten vil handelung der vertreg. Die botschafter die zu Nu$^e$rmberg waren sagten das der delphin auff des ko$^e$nigs begern wider die Schweitzer außgezogen weren. Als nw die armegecken Elsas verheert hetten so zohen sie doch nicht on verlust der iren wider anhayms nach der gepurt Cristi .M.cccc.xliiii. iar.
* ↑ [Hintergrund ist der sog. Filioque-Streit, der den Grund für die Spaltung der West- und Ostkirche lieferte.]
* ↑ [„Leib des Herrn“]
* ↑ 1444 n. Chr.